Papersnake/gushiwen huggingface dataset:
西山秋水　初八日南浦登舟
郭之奇（明代）

携来吴楚百川秋，并入西江一水流。江水流秋秋欲半，秋江对客客多愁。

蝉如有恨藏朝树，鸥自无心出暮洲。莫道归帆朝暮迫，月明江远倍悠悠。
虞美人 其二
秦观（宋代）

碧桃天上栽和露，不是凡花数。乱山深处水潆洄，可惜一枝如画、为谁开。

轻寒细雨情何限，不道春难管。为君沈醉又何妨，只怕酒醒时候、断人肠。
夜坐
宋伯仁（宋代）

柏香烟里瀹山茶，穷似烧丹道士家。窗纸渐明寒月上，一肱清梦入梅花。
以前韵再继五绝
王洋（宋代）

红紫纷纷难共席，芝兰冉冉或同舟，
洛阳花谱今存否，借问谁居第一流。
模颜真卿自书告身因题 其四
弘历（清代）

吉光片羽总堪珍，三百骊珠一串陈。虎帐几馀披几研，对题心喜得佳邻。
瑞鹤仙（寿萧通判·十月初一日）
哀长吉（宋代）

小春天未雪。见两蕊三花，放梅时节。昴宿孕人杰。对梅花雪片，时分风月。冰清玉洁。天赋与、仙风道骨。更等间、来访刘仙，觅取秘传真诀。闻说。辉联台宿，瑞应文昌，世承阀阅。相门事业。有祖父、旧风烈。管泥封飞下，沙堤归来，光复青氈旧物。庆家传，八叶联芳，又添一叶。
山行与伯弓同赋野庙
释永颐（宋代）

芳草没荒基，终年掩画扉。
酒台乾旧滴，香殿入斜晖。
神树枝枝曲，山魈个个归。
春来歌鼓动，野老荐春薇。
温州刘教授石塔
陈谦（宋代）

长刘提正律，折冲陈堂堂。
少刘峙其躬，凛凛百鍊刚。
独立百世后，共分渊孟香。
近市人不知，公论在八荒。
晴归
陈著（宋代）

儿造弄晴曦，安排老我归。
江收閒水退，山戴断云飞。
晚色明官路，清寒搅客衣。
行行到嵩曲，犹可及斜晖。
守居园池杂题·野人庐
文同（宋代）

萧条野人庐，篱巷杂蓬苇。
每一过衡门，归心为之起。
偶成 其二
刘子寰（宋代）

云本无心尽自闲，捲舒无碍在空山。终然未免形为役，也逐风波浪往还。
持诵维摩诘品作妙伽它赞四首 其二
皇甫濂（明代）

意彼空中真，毕竟空是疾。爱想岂慧摄，权解乃善律。

应观诸法身，生灭孰虚实。愿奉饶益情，不得起厌逸。
句 其二
钱协（宋代）

敢云霹雳手，且免鹘鹭蹄。
寄胡邦衡兼简陈佥判黄书记
王庭圭（宋代）

斯文久寂寞，谁应擅雕龙。万事问伯始，今复得此公。

涛澜翻笔舌，锦绣蟠心胸。平时吐佳句，逸气如长虹。

制策收俊异，行当推选锋。元龙湖海士，江夏无双童。

词彩俱秀出，春葩发青红。铿锵排律吕，纯音玉琤琮。

草木吾臭味，坐隔神螺峰。遥闻玉荆产，长松想清风。

安得奋馀勇，提戈噪其中。且愿试音响，径须撞巨钟。
秋雨独酌三首
张耒（宋代）

阴雨何可处，乐事赖尊中。
泥泞不可出，洁扫一亩宫。
气平忧患失，目净尘滓空。
谁知环堵间，乐事殊未穷。
老人饱谙事，未易勤其胸。
儿曹方蜩螗，几见弄伎工。
惟有尊中物，于人差有功。
不解作悲秋，吾师柴桑翁。
南屏晚钟
侯铨（清代）

声暄百八起西泠，敲彻斜阳近翠屏。闲逐野云停半壑，远随孤棹落前汀。

六桥金粉人初散，十里莺花梦乍醒。断续听来何处好，碧烟明月冷泉亭。
赠地师徐象明为区大参得梦中之地
梁元柱（明代）

闻道骑龙选夜台，双峰晴插白云隈。何年梦寐闻天语，此日乾坤特地开。

自有灵符能叶瑞，不须元谶亦登来。千秋尺地非容易，孺子由来冰鉴才。
偈颂一百四十二首 其九
释广闻（宋代）

错错，六载草绳空自缚。了了，开得眼来天大晓。古今天地，古今日月，古今星辰。

剑去久矣，切忌刻舟。
开化寺前古木数株叶密阴繁极可爱系舟其下赋
卫泾（宋代）

古木苍然几岁周，摩空老干荫溪流。
举头未见征帆下，来向清阴系小舟。
次韵郑司理时以掌故赘梱幙归未能也
方岳（宋代）

二月江南柳正花，扶携贫病又天涯。
愁予夜雨莼鲈梦，老却春山笋蕨芽。
太白有芒兵未歇，杀青无补事堪嗟。
书生迂阔多如此，不为吟诗两鬓华。
和唐户 其三
姜特立（宋代）

隽誉早知畏，佳篇今见蒙。幺响去寂寂，正声日隆隆。

爱君甘苦外，与我嗜好同。不妨时袖句，共作圣贤中。
送客至无相兰若归过慈云岭小憩崇寿寺书所见
张镃（宋代）

野香别是一般风，蓦直平冈好翠松。
更许虚空画山水，细铺霞浪衬云峰。
予元佑六年六月罢著作佐郎除秘书丞是岁仲冬
张耒（宋代）

庭树应如我，相逢益老苍。
别来秋苦雨，但觉瓦松长。
题张伯雨初阳台倡和卷
守仁（明代）

笙管声沈綵凤飞，朝阳出海散晴晖。一时文物推延祐，五夜丹晴起太微。

岁月无情诗卷在，山川如故昔人非。秪应湖上梅花月，照见荒台独鹤归。
赠余之任
韩淲（宋代）

记得青岩载酒时，僧窗吹雨夜檐低。如今共踏南豅路，却说青岩看木犀。
绍兴二十八年祀圜丘
学士院（宋代）

明明翼祖，闰侑泰坛。
和造绵字，王业孔艰。
表正封略，上际下蟋。
躬以大报，亦止于燔。
好事近
赵士暕（宋代）

造化有深功，缀就梢头黄蜡。剪刻翻成新样，与江梅殊别。

半开微露紫檀心，潇洒对风月。素手偏宜折取，向乌云斜插。
言行相顾
吴叔达（唐代）

圣人垂政教，万古请常传。立志言为本，修身行乃先。

相须宁得阙，相顾在无偏。荣辱当于己，忠贞必动天。

大名如副宝，至道亦通玄。千里犹能应，何云迩者焉。
惜奴娇（戏同官）
辛弃疾（宋代）

风骨萧然，称独立、群仙首。春江雪、一枝梅秀。小样香檀，映朗玉、纤纤手。未久。转新声、泠泠山溜。

曲里传情，更浓似、尊中酒。信倾盖、相逢如旧。别后相思，记敏政堂前柳。知否。又拚了、一场消瘦。
送满夷行秀才赴太学
冯山（宋代）

汉唐诸儒经术浅，事业不及文章多。六经意义失原本，次第疏凿成江河。

圣朝群公尽禹力，注海一导横流波。渊源太学得至宝，洗出光耀犹镌磨。

圣贤德业贵简易，一气自在生中和。针医马蹄凿浑沌，或恐纯粹成雕讹。

君方茂年已知道，归涉浩渺登嵯峨。置身爵禄庆赏外，人迹断处逢丘轲。
剪春罗
陈藻（宋代）

随时宫女逐流波，尚有精魂在处多。
待到百花零落尽，从头子细剪春罗。
最高楼·旧时心事
程垓（宋代）

旧时心事，说着两眉羞。长记得、凭肩游。缃裙罗袜桃花岸，薄衫轻扇杏花楼。几番行，几番醉，几番留。
也谁料、春风吹已断。又谁料、朝云飞亦散。天易老，恨难酬。蜂儿不解知人苦，燕儿不解说人愁。旧情怀，消不尽，几时休。
浮云三章
皎然（唐代）

浮云浮云，集于扶桑。扶桑茫茫，日暮之光。

匪日之暮，浮云之污。嗟我怀人，犹心如蠹。

浮云浮云，集于咸池。咸池微微，日昃之时。

匪日之昃，浮云之惑。嗟我怀人，忧心如织。

浮云浮云，集于高舂。高舂濛濛，日夕之容。

匪日之夕，浮云之积。嗟我怀人，忧心如惄。
赋得陶渊明无钱对菊花
宋兆礿（明代）

秋风吹菊遍东篱，百卉无颜不敢奇。天生千古一陶令，人外欣赏深相知。

相知相赏成清友，角巾在瓮杯在手。角巾在瓮杯在手，偶然瓶尽花知否。

先生无酒亦无求，于焉绕径自夷犹。东皋日出淡烟锁，采之盈掬清芬朵。

陶公爱菊晚节高，菊亦爱公高似我。忘言相对与谈玄，有菊空尊亦自可。

东家酣畅九日天，霜枝摧辱俗夫前。西家黄白排成队，粉黛无色相为妍。

即令有酒洗妆在，花之神理已不全。何似陶公篱落下，不衫不履自翩翩。

天生姿骨大疏放，种花亦如其人焉。满径黄金清富贵，谁云五柳真无钱。

有钱何与菊花事，无酒逃却花间禅。陶公得意每如此，书不求解琴无弦。
出居十六咏·雪林
方岳（宋代）

若以雪见我，以林为吾家。
君其非诗人，不能识梅花。
纸屏
陈恭尹（清代）

自上孤屏纸，轻随独坐身。止防风及我，不使事遮人。

污损关情好，高方是德邻。朝来烦好手，画出武陵春。
冬至展墓偶成
杜范（宋代）

至日冲寒扫墓墟，凄然一拜一欷嘘。
蓼莪恨与云无际，常棣愁催雪满裾。
误落世尘惊日月，谩牵吏鞅废诗书。
回头更看诸儿侄，门户支撑正要渠。
茶灶
李吕（宋代）

中坻出盘陀，曲突非刻画。
仙翁碾玉尘，盈瓯试春色。
游北岩
王庶（宋代）

衰病飘零心久灰，扁舟舣棹北岩隈。江连白帝浮空下，山背青城出剑来。

三户亡秦期可必，八公助顺势将回。老臣愿献中兴颂，汉武周宣何远□。
【双调】殿前欢_题小山《苏
高栻（元代）

题小山《苏堤渔唱》
小奚奴，锦囊无日不西湖。才华压尽香锦句，字字清殊。光生照殿珠，价等连城玉，名重长门赋。好将如意，击碎珊瑚。
奉和常阁老晚秋集贤院即事，寄赠徐、薛二侍郎
包佶（唐代）

秘殿掖垣西，书楼苑树齐。秋烟凝缥帙，晓色上璇题。

门接承明近，池连太液低。疏钟文马驻，繁叶彩禽栖。

职美纶将綍，荣深组及珪。九霄偏眷顾，三事早提携。

对案临青玉，窥书捧紫泥。始欢新遇重，还惜旧游暌。

左宦登吴岫，分家渡越溪。赋中频叹鵩，卜处几听鸡。

望阙应多恋，临津不用迷。柏梁思和曲，朝夕候金闺。
临江仙
洪迈（宋代）

绮席流欢欢正洽，高楼佳气重重。钗头小篆烛花红。直须将喜事，来报主人公。桂月十分春正半，广寒宫殿葱葱。姮娥相对曲阑东。云梯知不远，平步蹑东风。
江行杂咏 其一
钱蕙纕（清代）

归舟顺流轻疾，白鸟眠沙正安。惊起却飞何处，随风飘落前滩。
同见可过书院
赵蕃（宋代）

远山未释云，近山复垂雨。
清风飒然下，吹落何处所。
虽为湘中客，湘西不屡来。
晨舟冒雨过，晚櫂乘风回。
看山亦何有，要落渔樵叟。
我虽甚爱之，可暂不可久。
吾弟之于画，赵遥殆能事。
好作渡湘图，他时寄离思。
玉楼春·皇都今夕知何夕
柳永（宋代）

皇都今夕知何夕。特地风光盈绮陌。金丝玉管咽春空，蜡炬兰绮晓夜色。
凤楼十二神仙宅。珠履三千鹓鹭客。金吾不禁六街游，狂杀云踪并雨迹。
休官
赵某（宋代）

欲知赵子休官了，贫似扶风马少游。
借得琴樽留待月，从教帘幕不胜秋。
自携仆出閒寻药，因载书多却买舟。
昨日老农来告我，万千乐事在西畴。
山中六言三首
文天祥（宋代）

两两渔舟摇下，双双紫燕飞回。
流水白云芳草，清风明月苍苔。
壬子春暮罢职西省以宫观东归道由富阳默记旧诗俯仰二十八年矣有足感者用前韵作因简叔问并诸故人 其三
程俱（宋代）

击水三千尺五天，故人拭目上凌烟。北山还我扶犁手，准拟今年大有年。
七月十九日同嘿园游翠微卢师诸寺
陈宝琛（清代）

山灵不愠我来迟，急雨回风与洗悲。破刹伤心公主塔，坏墙掩泪偶斋诗。

后生谁识承平事，皓首曾无会合期。三十年前听琴处，秘魔厓下坐移时。
再登河阳城怀古
朱延（唐代）

客游倦旅思，憩驾陟崇墉。元凯标奇迹，安仁擅美踪。

远近浊河流，出没青山峰。伫想空不极，怀古怅无从。
句 其二十四
蒋之奇（宋代）

玉杯旧学无施设，空有新诗满锦囊。
民为淮南厉王歌
佚名（魏晋）

一尺布尚可缝。一斗粟尚可舂。兄弟二人不相容。
墙角梅
方蒙仲（宋代）

整整复欹欹，微微褪玉肌。
娇羞说不尽，露下月低时。
绮罗香 蘅圃得优钵罗花玉盏，词以咏之
沈皞日（清代）

搓雪逾光，镂冰更腻，谁把悬黎雕就。捧下唐昌，渐觉海棠消瘦。

昆崙子、潋滟非浓，玛瑙盌、珑松微透。向沉香、满泛蒲萄，晓霞春晕牡丹候。

集沙珍重细割，刻楮工夫辛苦，星离云逗。鸡昧凝脂，饫眼摩挲红友。

疑汉殿、仙掌初擎，是蜀帐、琼人将侑。问连城、十五犹轻，锦筵曾介寿。
野望
张文虎（清代）

战守雄区语岂夸，小孤东下势蟠蛇。淮西勋业光裴相，皖北衣冠复汉家。

乱后人心犹盗贼，市繁风俗渐浮华。凭高不尽忧天意，急鼓城头起暮笳。
壬寅夏五月将治严陵之装欲用李长吉故事买奚
杨冠卿（宋代）

少年学书剑，矫首睨八荒。
阊阖记昔游，霞佩高颉颃。
一跌下青云，意气久不扬。
乞取平头奴，提携古锦囊。
归钓富春濑，濯缨歌沧浪。
宿南石桥
杨奂（金朝）

江流平入楚，山势远连秦。岸柳犹含冻，溪花欲破春。

石衔车辙古，沙印虎蹄新。晚境长为客，空山不见人。
和杜枢密雪
吴泳（宋代）

一自金銮陡下坡，更无津可问明河。
云蒸黄野风寒薄，雪皎皓庭幽思多。
高艳未能攀屈宋，寒灰聊复拨阴何。
聚星堂上如相问，竟日长鑱对短蓑。
丁洲怀古
王绪（清代）

特统精兵御上游，笳吹先遁惊若鸥。
扬州空把残旗耀，赢得舟中骂不休。
越台怀古
邓廷哲（清代）

台荒霸业几经年，曾拄炎州半壁天。黄屋不归秦日月，白云犹荡汉山川。

星涵海面浮珠影，雨驾潮头卷穗烟。莫问旧时歌舞处，美人惆怅隔花田。
老妇吟
李龏（金朝）

万转愁成系肠线，青亩春芜连石苑。为他人作嫁衣裳，头白如丝面如茧。
挽袁自如大司马 其二
陈炅（明代）

男子当为天下奇，满朝交赞圣明知。己忘白马图家计，直抵黄龙誓自期。

韩范在军胡胆落，苏张当国士心疑。千年幽恨还谁似，读罢金陀有所思。
辞高安之行
李正民（宋代）

投林倦翼漫差池，揣分量材祗自知。郁郁安能久居此，栖栖若是欲何为。

文轩华毂非余望，白发苍颜叹我衰。闻说风波犹未靖，难于江海把旌麾。
曾公道夫出示先世手泽敛衽拜观之馀敬题二小诗 其二
聂子述（宋代）

一门翰墨森圭璧，诸老题评粲锦花。珍重云仍好收拾，夜虹贯月定君家。
又和 其三
郭祥正（宋代）

新莺求友出林飞，谷谷催耕着处啼。野渡无人芳草碧，前山欲雨暮云低。
病中喜新月
王端淑（清代）

促织频催懒，寒衣犹未成。起床忘骨瘦，著履觉身轻。

青帝飘飘散，姮娥冉冉情。秋怀无所处，共月结新盟。
午日区启图偕游玄笈岩　　岩为启图新题
郑旸（明代）

搜胜寻真路欲迷，剪繁除碍共攀跻。焚茅绕径穿云入，濡墨抽毫扫石题。

壁藓含烟笼外户，虹泉喷雪落前溪。何劳骄语龙歌兴，且沐兰汤拂涧霓。
大臣荐对诗
米芾（宋代）

笏引上天梯，鞘鸣奋地雷。谁云天尺五，亲见玉皇来。
题司空图壁
卢携（唐代）

姓氏司空贵，官班御史卑。老夫如且在，不用叹屯奇。
登舟夜作
华镇（宋代）

一揖天官籍姓名，半年归计杳难成。夜来梦觉篷窗冷，枕底惊闻汴水声。
多丽 桂花下作
吴曹直（清代）

嫩凉天，西风吹遍郊原。正楼头、一声长笛，泬寥秋气堪怜。

渐芳洲、飘残黄叶，更曲沼、凋尽红莲。秉烛心期，支筇意兴，恰逢丛桂吐华研。

小山畔，凌霜挺秀，翠荫复来圆。还证取、香闻鼻观，无隐真禅。

对清尊、浅斟低咏，待看月影婵娟。近露华、沾衣欲湿，奈蛩语，当户争传。

知道明年，重逢此日，萍踪飘转在谁边。多应向，山程水驿，茸帽控丝鞭。

花如织、盛筵难再，也合潸然。
过虎牢
程本立（明代）

鸿沟楚汉割，虎牢晋郑交。周衰逮秦亡，海内争雄虓。

生民亦何罪，杀戮如刈茅。至今战争地，鬼哭熊昼号。

汜水去汨河，广武来𡷸嵺。浩歌入深峪，悲风起山坳。
有赠
梁煌晰（明代）

有美青丝白玉骢，裙拖烟草望来空。因风吹入霜林去，一带山光匹练中。
彭青老好谈禅喜作诗西宁诗 其二
王庭圭（宋代）

未能投笔取封侯，一食聊须为口谋。日向晴窗研破砚，读书当读亿那由。
逍遥咏
宋太宗（宋代）

笑尽人间事，至头总不知。
信心终是实，如日莹无欺。
举措持恒久，贪一却似痴。
善缘销恶趣，惠爱广将施。
次韵张公远二首
张耒（宋代）

襄王坐上微词客，子建车前步水妃。
瞥过低鬟流盼处，争先含笑独来时。
东边日下终无雨，阙上书时合有碑。
肠断吴王烟水国，扁舟何日逐鸱夷。
醉蓬莱
晁端礼（宋代）

正中秋初过，淡碧云容，嫩凉天气。紫府真仙，暂谪居尘世。慕道高情，照人清骨，是寿星标致。德在民心，勋藏帝室，清芬相继。

庭有芝兰，世调鼎鼐，晋美乌衣，汉称韦氏。未必当时，解功成身退。天下苍生，未知此意，望谢公重起。善颂阴资，何须更觅，西山灵剂。
送毕公绰
沈辽（宋代）

毕子治车马，游学去成均。成均首善地，俊乂方軿臻。

为儒当读书，术业藏诸身。群居久昧是，终亦为涂人。

通塞虽有时，操修贵道真。求益当择友，好德必有邻。

吾为投裔客，其言何足珍。行矣当自慎，思慰高堂亲。
水调歌头 玉山名胜集
张逊（宋代）

玉树后庭曲，千载有余愁。碧月夜凉人静，曾赋采华游。玉露细摇金缕，香雾轻笼翠葆，折下一天秋。张绪总能老，还自锁眉头。把鸾笺，裁绣句，写银钩。回文巧成锦字，长恨与江流。漠漠梁间燕子，款款花边蝴蝶，梦觉却并州。独感旧时貌，还复照西楼。
赠别僧绍存 其一
王庭圭（宋代）

住山骨相无人识，何处头陀忽扣关。第一座中闻謦欬，已知输却大沩山。
减字木兰花
王之道（宋代）

笑中声远。走向曲房花树畔。拥在尊前。顿觉春温却夜寒。

愿酬心满。只得教伊频劝盏。缓唱何妨。贴体衫儿扑扑香。
昔在九江与苏伯固唱和其略曰我梦扁舟浮震泽
苏轼（宋代）

觉而思之盖南华赐物也岂复与伯固相见于此耶今得来书与在南华相待数日矣感叹不与故先寄此诗扁舟震泽定何时，满眼庐山觉又非。
春草池塘惠连梦，上林鸿雁子卿归。
水香知是曹溪口，眼净同看古佛衣。
不向南华结香火，此生何处是真依。
千载居山丘
胡奎（元代）

四序更代谢，羲和无停辀。达人观大化，委顺复何忧。

瞻彼池塘山，郁郁松与楸。栖鸟自回翔，归云亦悠悠。

嗟哉泉下人，永为长夜游。流泽衍馀庆，千载贲兹丘。
苍梧云气
项斯（唐代）

何年化作愁，漠漠便难收。数点山能远，平铺水不流。

湿连湘竹暮，浓盖舜坟秋。亦有思归客，看来尽白头。
雨夜忆元九
白居易（唐代）

天阴一日便堪愁，何况连宵雨不休。

一种雨中君最苦，偏梁阁道向通州。
梅花集句 其三十
李龏（金朝）

天与芳时岂待催，高楼晓见一花开。夜来省得曾闻处，香驾寒云入酒杯。
和峦嶅二子寒食少天色五字 其一
刘一止（宋代）

雾雨昏不醒，东风晓能酸。我食日不足，宁忧三日寒。
放慵
陈与义（宋代）

暖日薰杨柳，浓春醉海棠。
放慵真有味，应俗苦相妨。
宦拙从人笑，交疏得自藏。
云移稳扶杖，燕坐独焚香。
春日怀旧
徐熥（明代）

千山万水梦魂遥，箫鼓声中忆阿娇。半夜朱楼巫峡雨，几行红阿浙江潮。

青鸾锦字终难寄，司马琴心不再挑。一别西湖成隔岁，春风春雨长兰苕。
题汪水云诗卷
永秀（宋代）

禾黍离离满故都，君诗读罢泪倾珠。
立朝食禄千官富，为国忘躯一事无。
兵革已将临北阙，笙歌犹自醉西湖。
黄冠氅服今谁识，前宋遗贤有此儒。
清明日东还宿黄木湾
张萱（明代）

为市江鱼荐叵罗，忽惊水鸟起盘涡。夜晴晓月窥人近，野阔寒星接地多。

破浪帆悬船是马，乘潮更报鼓为鼍。到家候稚应同笑，冷节虚从客里过。
陈氏太君挽诗 其一
李弥逊（宋代）

淑德嫔贤裔，宜家有令人。蘋蘩寒更洁，茧绩老犹亲。

月馆虚陶客，云阡失孟邻。悲风猎丹旐，行路亦沾巾。
诉衷情·琵琶女
苏轼（宋代）

小莲初上琵琶弦，弹破碧云天。分明绣阁幽恨，都向曲中传。
肤分玉，鬓梳蝉，绮窗前。素娥今夜，故故随人，似斗婵娟。
题吴寺
傅梦得（宋代）

不到吴坟久，重来又七春。
山峦如旧识，猿鹤复相亲。
往事皆成梦，清游不厌频。
倦行难唤酒，信步出湖滨。
句
刘镗（宋代）

村桥日落市声散，山路月明人语归。
梅花十二咏 其二 溪畔
邓云霄（明代）

泉脉动如鳞，缘溪一探春。偶逢弄珠者，知是洛川神。
题竹轩 其一
张九成（宋代）

老僧真好事，种竹绕禅房。月出窗扉静，风来巾屦凉。

清香泛兰芷，幽韵咽笙簧。何日林间去，归欤兴未忘。
次韵赵优奏良爌投赠二首
刘克庄（宋代）

秃翁无物可将行，在野安能致鲁生。
曾伏端门攻鬼质，始知中垒是宗英。
君如丹凤鸣尤伟，彼化黄熊罪尚轻。
田里诵言仁圣悔，天其或者再升平。
淮阴侯
梅尧臣（宋代）

功既高天下，身何不自防。
已能成汉业，无复假齐王。
复耻哙为伍，安知吕所忘。
空名流未竭，淮水共汤汤。
仙都山留题
刘昭禹（唐代）

林下事无非，尘中竟不知。白云深拥我，青石合眠谁。

山静捣灵药，夜闲论古诗。此来亲羽客，何日变枯髭。
读史
陆游（宋代）

民间斗米两三钱，万里耕桑罢戍边。
常使屏风写无逸，应无烽火照甘泉。
康秋惠诗和其韵二首
杜范（宋代）

观梅诗兴愧何郎，尘鞅埋头岁月长。
力薄何能堪重负，托身犹喜郑公乡。
生查子
晏几道（宋代）

轻轻制舞衣，小小裁歌扇。三月柳浓时，又向津亭见。

垂泪送行人，湿破红妆面。玉指袖中弹，一曲清商怨。
送德和弟归婺源二首 其二
朱熹（宋代）

十年寂寞抱遗经，圣路悠悠不计程。误子南来却空去，但将迂阔话平生。
卜算子 复自和赋第四首 其五
向子諲（宋代）

千古一灵根，本妙元明静。道个如如已是差，莫认风番影。

枯木夜堂深，默坐时观省。月落乌鸡出户飞，万里关河冷。
七夕
诸豫（清代）

盈盈弄杅者，复此渡河梁。雾縠暂容与，龙軿倏回翔。

愿赊理必违，欢吝事可常。风波静银汉，云雨失巫阳。
偈倾一百六十九首
释智朋（宋代）

爰从耳门，圆照三昧。
缘心自在，东倒西擂。
异中现同，小中现大。
东如不涉眼色耳声，甚处与他相见，
婺机罗，川纸会。
答友人劝酒吟
邵雍（宋代）

人人谁不愿封侯，及至封侯未肯休。
大得却须防大失，多忧元只为多求。
规模焉敢比才士，度量自知非饮流。
少日何由能强此，况今年老雪堆头。
读欧阳子秋声赋有述
韩日缵（明代）

林椒秋气肃，夕风荐绪冷。星河敛微辉，皓魄何耿耿。

棐几有馀清，漏下夜已丙。偶展秋声篇，罢牍发深省。

荣衰自物理，栽倾缘情境。缟发不再玄，摄生莫如静。

行葆方寸澄，坐令群虑屏。三叹临前除，眷兹清霄永。
失调名
佚名（宋代）

南楼人未起。爆竹声闻，应在笙歌里。
太白戏圣俞
欧阳修（宋代）

开元无事二十年，五兵不用太白闲。
太白之精下人间，李白高歌蜀道难。
蜀道之难难於上青天，李白落笔生云烟。
千奇万险不可攀，却视蜀道犹平川。
宫娃扶来白已醉，醉里诗成醒不记。
忽然乘兴登名山，龙咆虎啸松风寒。
山头婆娑弄明月，九域尘土悲人寰。
吹笙饮酒紫阳家，紫阳真人驾云车。
空山流水空流花，飘然已去凌青霞。
下看区区郊与岛，萤飞露湿吟秋草。
寿高内翰
汪莘（宋代）

鹤立青松老令威，佳辰山水倍清辉。
曾持东壁排云出，几跨苍龙带雨飞。
竹簟水风须得意，玉堂春日即催归。
愿公与国为梁栋，千载煌煌照太微。
凤仙花
项安世（宋代）

紫凤生儿未解啼，三三五五并头栖。爱花未识花枝在，随干随根著处迷。
汉宫春（寿乡帅范尚书。郡有苍云堂，因古柏得名）
陈允平（宋代）

帘卷苍云，爱初翔凤尾，忽驾虬枝。青青岁寒自保，越样清奇。参天溜雨，带疏苔、密藓芳蕤。天赋与，凌霜傲雪，癯然山泽风姿。

他年栋梁共许，记雪山巫峡，曾赋新诗。庭前可人翠幄，葱茜烟霏。高标劲节，有青松、绿竹心知。来试倚，摩挲黛色，一尊相祝齐眉。
杂兴十首
刘克庄（宋代）

典领天书使，修崇昭应祠。
可怜有遗恨，殓不得髠缁。
蝶恋花
陈素贞（清代）

槐柳荫浓庭草碧。阑雨梅风，又过端阳节。悄倚纱窗人远别，石过枝上闻啼鴂。

何事天涯成久客。盼断鳞鸿，迢递音尘绝。开遍珠兰香满室。

笛声吹落梧桐月。
和后村漫兴一首
林希逸（宋代）

儒冠能误甫，休忆早充宾。既得林间趣，甘为局外人。

法书喜皇象，古画爱公麟。屡典衣偿直，因痴不恨贫。
雨後出门散步
陆游（宋代）

病叶常先霣，寒潮只暗生。
扶衰赖药石，随意出柴荆。
细路牛栏湿，疏篱绩火明。
枯荣不须计，千古一棋枰。
东松庵
岳珂（宋代）

东松一建几经春，景物清幽匪俗邻。
曾识当年驻金节，尚存遗墨勒坚珉。
晚生不复究前烈，所幸犹来拂壁尘。
市虎欺天畴敢尔，东风回首一沾巾。
又坐隐辞
戴表元（宋代）

快马疾驰，不如徒步。
多金善贾，不如躬耕。
日食八珍，不如强饭。
封侯万里，不如还乡。
我观古来丈夫子，何用桑弧蓬矢射四方。
苏秦生为六印役，主父死愿五鼎烹，
不如诸葛草间谈管乐，陶潜醉裹傲羲皇。
南面之尊何如於据梧之贱，环辙之智无预於荷蓧之狂。
高冈峻谷久亦变，青天白日书夜行茫茫。
胡为忧愁浪自苦，百年齿发谁得长坚强。
不如掩关扫迹成坐隐，清斋永日一炉香。
小梓人家
刘克庄（宋代）

生来拙性嗜清幽，因过山家为小留。
顶笠儿归行树沙，提瓶妇小汲溪头。
参天老竹当门碧，尽日寒泉绕舍流。
我料草堂犹未架，规模已被野人偷。
蝶恋花 其六 案《东白堂词选》题作「春怀」
俞士彪（清代）

忽暖忽寒晴又雨。天也如人，直恁无凭据。郊外翠尘堤上絮。

梦魂迷却江南路。

不忍再吟肠断句。赚到而今，只有愁如许。独倚危楼春欲暮。

画船犹自催歌舞。
长风
王令（宋代）

长风吹百草，劫力亦随靡。
地长风易休，草力复随起。
长风随令归，风去何时来。
百草安正繁，兰生尔何哉。
观园中花木杂咏七首 其六
林朝崧（清代）

薄言采桂花，终朝不盈掬。采之欲遗谁？所思在空谷。

空谷无佳人，但见樵与牧。
雨霁出游书事
陆游（宋代）

十日苦雨一日晴，拂拭拄杖西村行。
清沟泠泠流水细，好风村村吹衣轻。
四邻蛙声已合合，两岸柳色争青青。
辛夷先开半委地，海棠独立方倾城。
春工遇物初不择，亦秀燕麦开芜菁。
荠花如雪又烂熳，百草红紫那知名。
小鱼谁取置道侧，细柳穿颊危将烹。
欣然买放寄吾意，草莱无地苏疲氓。
衡岳道中
陈与义（宋代）

客子山行不觉风，龙吟虎啸满山松。
纶巾一幅无人识，胜业门前听午钟。
书王明府家庆
王恭（明代）

几年戎马怅分飞，此日君恩赐独归。张掖寒云行处满，鲁城霜雁别来稀。

西江买棹寻花县，南国趋庭换绿衣。官满他年应昼绣，吴门乡树碧依依。
古意 其二
艾性夫（元代）

采莲莫采花，采花损空房。留房结青子，种作明年香。
对镜芙蓉二岭相望仅三十里高不知几百尺十步
喻良能（宋代）

石镜宁堪对，芙蓉不是花。
险中多虎迹，平处少人家。
曲六蛇行迥。欹危鸟道斜。
白云宜入望，不怕乱山遮。
暑行 其二
刘攽（宋代）

赤日成畏途，相与逃热行。中宵寝不安，两舍鸡初鸣。

据鞍寝梦间，堕策忽自惊。官身跨官马，倦𠙆奈有程。

愧负田野翁，安稳眠到明。
崇庆牧常君殉节诗二首 其二
张洲（清代）

锦城俎豆重明禋，卜地浣花祠庙新。已识忠名颁紫诰，剧怜义庙乱青燐。

桐乡泣泪民留像，华表风烟鹤有神。最是汗青传万古，端从特笔纪微臣。
和彦威纪事二首 其二
程公许（宋代）

民劳无诉卒长征，安得天河洗甲兵。虎出柙谁当任责，鸟伤弓甲可无惊。

峡山风雪清尊共，楚泽云涛去棹轻。忧国宁忘丝发补，忍随时态慕鲜荣。
次韵程泰之正字奉祠惠照院咏雪五首
周必大（宋代）

剥啄朝来送好音，唱妍酬丽自书林。
柴门未扫檐垂溜，笔退谁知抱膝吟。
清快吟
钱时（宋代）

清似秋岩琴上月，快如春峡棹前波。
三间茅屋埋头坐，一榻薰风信口歌。
幽斋清兴
叶颙（元代）

窗迎青嶂远，门掩白云深。坐久风生席，年高雪满簪。

访梅临水际，采药陟烟岑。月径桓伊笛，秋庭单父琴。

惊醒尘土梦，涤尽利名心。衒世闲声誉，生平不用寻。
寄孙元忠 其二十
孔平仲（宋代）

摇落深知宋玉悲，东流之外西日微。寒衣处处催刀尺，谁家捣练风凄凄。

篱边老却陶潜菊，前飞秃鹙后鸿鹄。安得送我置汝旁，怅望聊歌紫芝曲。
送杨杰（并叙）
苏轼（宋代）

无为子尝奉使登太山绝顶，鸡一鸣，见日出。
又尝以事过华山，重九日饮酒莲花峰上。
今乃奉诏与高丽僧统游钱塘。
皆以王事，而従方外之乐，善哉未曾有也，作是诗以送之。
天门夜上宾出日，万里红波半天赤。
归来平地看跳丸，一点黄金铸秋橘。
太华峰头作重九，天风吹滟黄花酒。
浩歌驰下腰带鞓，醉舞崩崖一挥手。
神游八极万缘虚，下视蚊雷隐污渠。
大千一息八十返，笑厉东海骑鲸鱼。
三韩王子西求法，凿齿弥天两勍敌。
过江风急浪如山，寄语舟人好看客。
雨中游仗锡
舒亶（宋代）

何人仗锡过千峰，雨里风烟转不穷。暗壑水声清决决，深岩花气湿濛濛。

遥知雪岭开亭近，旧说云乡有路通。自恨青鞋踏城郭，仙游长在梦魂中。
望雪阁
胡志道（宋代）

黄帝乘云至帝乡，空留辙迹锁穹苍。茫茫丹鼎知何在，曳曳霓旌不可望。

乞得溪山增气象，真成草木被恩光。我来睇目凭栏久，是可无情忆楚襄。
硕人居氏挽词
楼钥（宋代）

顷侍尚书坐，曾闻阃助贤。
晤言成勇退，里谒戒私专。
梦断构江路，神伤薤露篇。
悼亡千里泪，叠嶂想新阡。
题嘉峪关驿壁
施补华（清代）

回首昆仑万叠山，黄沙白草几人还！名心我比班超少，不待封侯已入关！
和九华观见怀贡院八韵
权德舆（唐代）

上巳好风景，仙家足芳菲。地殊兰亭会，人似山阴归。

丹灶缀珠掩，白云岩径微。真宫集女士，虚室涵春辉。

拘限心杳杳，欢言望依依。滞兹文墨职，坐与琴觞违。

丽曲涤烦虚，幽缄发清机。支颐一吟想，恨不双翻飞。
高士颂九十一首 其六十七 东海隐者
黄省曾（明代）

隐者閒旷，避世沧瀛。其友树节，乃饵华缨。进轻退促，举动不经。

交携长绝，时议所钦。
试问
叶茵（宋代）

在在江湖芦苇，家家杨柳楼台。试问燕鸿心事，为谁飞去飞来。
山行
吕声之（宋代）

山花雨后红，野草风前绿。
浩歌归去来，不辱在知足。
祭毕还宿昌平
夏鍭（明代）

烛影瑶斋寂，人声出翠微。风吹陵柏转，月照祀臣归。

山海从龙蛰，云沙信马飞。鸡鸣寻旧馆，假寐待朝晖。
陆贽
徐钧（宋代）

锄奸抗疏反招疑，一斥忠州势亦危。
只集名方无著述，不为良相且良医。
寇莱公墓
汪仲洋（清代）

御盖忽上澶州城，嵩呼动地声雷鸣。孤注一掷得全采，莱公手眼原分明。

不尔六飞走楚蜀，岂待高宗弃雨京。功高谤速易媒糵，好刚使气微骄矜。

瘿相何尝是裴度，文皇早已知魏徵。建储三言决大计，宰相进贤不用例。

大节无惭社稷臣，廷辩翻输雀鼠智。张咏临歧教读书，魏野修笺劝避位。

天书但解献朱能，犊车讵料藏丁谓。蒸羊远饷拂须儿，闭门纵博如当时。

蜡泪成堆醒大梦，犀带束腰知死期。欲拜华州相公墓，请读皇祐旌功碑。
句 其六
赵佶（宋代）

网罗今不密，回首不须惊。
送宣武徐巡官
罗隐（唐代）

傲睨公卿二十年，东来西去只悠然。白知关畔元非马，

玄觉壶中别有天。汉帝诏衔应异日，梁王风雪是初筵。

临行不惜刀圭便，愁杀长安买笑钱。
为周明府太霞洞天卷题
李攀龙（明代）

太霞高馆洞天遥，东接兰津十二桥。岩壑尽衔沧海气，楼台常对赤城标。

云烟五色春相丽，金碧诸山夜自朝。仙令怪来工制锦，真阳人喜得王乔。
促梅
杨宛（明代）

风期今岁阻，幽抱竟难开。
翰弱犹含冻，枝繁几暗猜。
未能传信去，那得逗香来。
自恨春相避，羞凭羌笛催。
拟王渔洋三国小乐府 其三 归帝号
章钟祜（清代）

祖父并为公，兄弟欲为帝。不弟亦不兄，称帝若儿戏。
与磁倅郭公域
彭汝砺（宋代）

熙宁天子作文功，拣点官师在学宫。璧水三年嗟我拙，兰英一笑忆君同。

青衫昔日俱强壮，白发今时已老翁。邂逅欲言浑不及，别离三四叹西风。
浣溪沙
高观国（宋代）

偷得韩香惜未烧。吹箫人在月明桥。草芳似待玉骢骄。

吹絮绣帘春澹澹，隔香罗帐夜迢迢。楚魂须著楚词招。
贺陈内翰去非三首 其二
朱翌（宋代）

梦获生花笔，祥开视草儒。奉天专仰陆，元祐只传苏。

莲影光分烛，丝纹细结絇。禁中颇牧在，夙夜赞神谟。
送孟延昌归兰溪
陈傅良（宋代）

典同周命士，律协汉诸郎。
师友今千载，妻孥各一方。
发从何处白，菊有去年黄。
惜别无多语，关雎三断章。
送洪觉山先生北归五岭八章章六句
霍与瑕（明代）

五岭之原，梧桐猗猗。其华菲菲，其实离离。凤凰于飞，览此德辉。

兀兀樵山，千仞其巍。君子至止，硕人时依。千仞徊翔，明德是仪。

决拾既齐，弓矢既比。鸣钟击鼓，童子奏诗。三射不违，示我威仪。

西谷幽幽，涧水悠悠。俯此青澜，峙彼高楼。硕人作之，君子优游。

凉秋九月，金风凄凄。越山青苍，百草依依。山川脩阻，君子于归。

于归何方，婺源之阳。蒹葭苍苍，白露为霜。愿言随之，道阻且长。

君子之驾，如云如龙。君子之马，如电如风。愿言御之，可望不可从。

君子于归兮，越山凄凄兮。瞻望不及，悠悠我思兮。

何以赠之，诗歌矢矣。
挽宋司空丞相二首 其一
刘攽（宋代）

斗枢齐七政，鼎铉象三公。文武兼人际，安危注意同。

规随馀故事，止足畅高风。他日云台画，依然想窦融。
江行晚泊寄湓城知友
李中（五代）

孤舟相忆久，何处倍关情。野渡帆初落，秋风蝉一声。

江浮残照阔，云散乱山横。渐去湓城远，那堪新月生。
题汪水云诗十首
罗志仁（宋代）

歌舞儿嬉度岁年，当时先是忆龙川。
绝怜遗俗依然在，日日百花金胜船。
梅花十绝句
赵蕃（宋代）

十里荆溪溪上梅，故人几日寄诗来。
相应载酒裴回次，忆我去年同此杯。
春日田园杂兴
东必曾（宋代）

噀绿郊原春事深，治生幽趣豁庙襟。
声声禽语耕人意，种种花开老圃心。
桑叶渐舒梯欲羞，麦苗暗长路难寻。
日长虽有荷钥倦，薄暮归来常醉吟。
西湖葛岭玛瑙寺僧芳洲有古琴二一名石上枯一名蕤宾铁为赋诗二首 其一
高明（元代）

葛仙岭上瞿昙宫，老僧雪眉覆双瞳。奇琴久蓄款识古，云是零双水边石上之枯桐。

忆昔蛟龙宅其涘，霹雳斩龙树亦死。道人作琴傍水弹，几夜湘江泣帝子。

迩来居我玛瑙坡，声价压倒伽陀罗。嵇心羊体妙相得，有耳不听西湖歌。

松窗茶屋梦初醒，别鹤凄凄怨烟岭。隔水逋仙夜不眠，听尽梅花山月影。
送深书记
释慧空（宋代）

吹毛不是凡间铁，百匝千重唯一决。
出头天外笑呵呵，喜得空生不曾说。
寄赵章泉
王野（宋代）

冷笑申公老汉班，不成一事又空还。与其零雨难苏物，孰若为云只在山。

庭草静涵春意足，野瓢休挂树阴闲。多应粪土看荣贵，留得清风宇宙间。
张茂先
邓林（宋代）

辨精龙肉亦奇才，雄匣干将耿不回。
只守鹪冥蚊睫赋，天星未必拆中台。
偈倾一百三十三首
释法薰（宋代）

东头贵买，西头贱卖。
田地稳密衲僧，不妨游戏自在。
题馨甫亲舍望云图册
许传霈（清代）

我生少小悲失怙，十五年来未抔土。壮来又叹轻别离，六十老抔难得聚。

举头浩浩白云天，无尽行云有尽年。归云不比去云速，别亲那得省亲难。

钱塘老友胡馨甫，废诵蓼莪痛肺腑。孝思发为古文章，画图咀出旧甘苦。

自说从军燕赵间，东南半壁惊烽烟。骨肉分飞家书绝，关河迢递金鼓喧。

途穷日暮辄回首，怅望家山何处有。一日思亲十二时，归梦不归难消受。

惟有云影来朝朝，送入天涯路不遥。隐约亲舍出其下，见云如见双亲招。

招之不至心凄怆，把酒问天何独妨。悔身不如雁与鸿，秋来犹得飞南向。

我闻此言发长叹，多少游子摧心肝。生不能养死不葬，一般滋味总辛酸。

嗟嗟人生穷通得失皆天成，何必纷纭车马去门庭。

纵然负米逮养出百年，藜藿当年无限情。况乎菽水莫承常常尔，迟暮光阴疾奔驶。

转瞬已不见高堂，永诀暂离伤奚似。披斯图，泪如珠，愿为天下人子大声而疾呼。

与其风尘奔走富且贵，不若贫贱困苦长家居，云兮云兮知我乎。
感春二首
张耒（宋代）

不觉悠悠过，东风换故年。
青春消霰雪，白日满山川。
草绿飘梅地，江平去雁天。
故园桃李动，东望每依然。
春晚二首
朱松（宋代）

客路归来芳节阑，杖藜随处小盘桓。
危红数点藏深绿，须作春风烂熳看。
二十一日
韩淲（宋代）

向来愁见客，今去莫吟诗。自是才情减，何劳朋旧为。

一身元属我，百事总因谁。溪路多虾菜，呼童问早炊。
访陈师黄绝句师黄为靖南参军
王猷定（明代）

北狩当年事忍闻，至今惆怅靖南军。可怜血战残衣在，板子矶头几片云。
秋夜观月
陆游（宋代）

梦回残烛耿房栊，杳杳江天叫断鸿。
病骨不禁风露重，披衣小立月明中。
陆贽墓
江源（明代）

兴元天子甚仓皇，内相殷勤佐庙堂。仁义百篇唐孟子，文章千古汉贤良。

忠州白骨神灵护，信史芳名日月光。早识卢裴真小辈，先生归去卧沧浪。
扬州第二十六
文天祥（宋代）

城峻随天壁，胡来但自守。
士卒终倒戟，仰望嗟叹久。
雁荡灵岩
包恢（宋代）

展旗天柱立，宝印伏狮雄。
瀑喷千珠碎，窗开四牖空。
争奇排怪石，独秀出孤峰。
龙鼻泉流出，如何造物工。
题元五名家合璧卷 其四 张观茅堂倚咏
弘历（清代）

古屋深林柯叶轇，乐饥高志抗由巢。杜陵点笔成秋兴，且喜西风未捲茅。
四用韵
方岳（宋代）

花愁牵胜游，禽哢破佳睡。
点尔春何如，妙在夫子喟。
宇宙一瑟间，谁知道之至。
而彼章句儒，心为六经醉。
还珠洞次曾宏正韵
萧桂林（宋代）

标柱征南不记春，未应追感泪流痕。
岩虚生白□心地，波洑澄清肃耳根。
壮士於斯留显迹，大夫非此赋招魂。
江山今古人何在，战马嘶风忆故园。
寄致明兼简余时升
刘子翚（宋代）

筼筜有利材，要自为本观。
绿虬挟春怒，穴土气已完。
达士审所挟，穷士审所安。
癯刘烛人镜，伪态了莫干。
常吹嘘二余，传以摩云翰。
大余携书来，一见意已殚。
似为殊胜摇，胸中衮涛澜。
皴肤褫厚袭，枵腹拾众残。
那知世圃游，宇宙自尔宽。
黄间跳镞易，省括眼要端。
幸公调护之，无使因所难。
鹅峰横几上，晚翠深作寒。
徜徉有真乐，未应悔儒冠。
和范景仁王景彝殿中杂题三十八首并次韵其三
梅尧臣（宋代）

紫微垣里月光飞，玉佩腰间正陆离。
天上去来知几日，蟠桃结子是归时。
喜廖子过访席上奉赠八首 其四
王廷陈（明代）

未暇泛湘水，徒然卧楚云。神龙那可系，野鹤故难群。

世路谁知己，交情独有君。悬知今夜别，剑气斗间分。
偈颂一百零九首
释可湘（宋代）

娑罗双树间，瞿昙展会睡。
一睡二千年，而今醒也未。
醒了也，足观瞻。
山花开似锦，涧水湛如蓝。
颂
陈瓘（宋代）

静坐一川微雨，未辨雷音起处。
夜深风作轻寒，清晓月明归去。
咏史十首 其六 谢道韫
杨浣芬（清代）

咏絮才无匹，深闺独擅奇。青绫围解处，佳客竟无辞。
水调歌头 其三 答甬川少宰言边事
夏言（明代）

汉兵朝出塞，胡马夜临关。咫尺云中烽火，羽檄满长安。

幸赖君王神武，报道天声不杀，黠虏望风还。庙谟皆帝力，仁义炳如丹。

是何心，甘战斗，恣贪残。忍使农耕荒却，机杼尽抛闲。

堪叹沿边饶将，可惜连营劲卒，冻苦雪霜寒。果谁驱铁骑，直捣贺兰山。
刘姥姥进大观园
曹雪芹（清代）

贾母便笑道：“这屋里窄，再往别处逛去罢。”刘姥姥笑道：“人人都说：‘大家子住大房’，昨儿见了老太太正房，配上大箱、大柜、大桌子、大床，果然威武。那柜子比我们一间房子还大，还高。怪道后院子里有个梯子，我想又不上房晒东西，预备这梯子做什么？后来我想起来，一定是为开顶柜取东西；离了那梯子怎么上得去呢？如今又见了这小屋子，更比大的越发齐整了；满屋里东西都只好看，可不知叫什么。我越看越舍不得离了这里了！”凤姐道：“还有好的呢，我都带你去瞧瞧。

说着，一径离了潇湘馆，远远望见池中一群人在那里撑船。贾母道：“他们既备下船，咱们就坐一回。”说着，向紫菱洲蓼溆一带走来。未至池前，只见几个婆子手里都捧着一色摄丝戗金五彩大盒子走来，凤姐忙问王夫人：“早饭在那里摆？”王夫人道：“问老太太在那里就在那里罢了。”贾母听说，便回头说：“你三妹妹那里好，你就带了人摆去，我们从这里坐了船去。”

凤姐儿听说，便回身和李纨、探春、鸳鸯、琥珀带着端饭的人等，抄着近路到了秋爽斋，就在晓翠堂上调开桌案。鸳鸯笑道：“天天咱们说外头老爷们：吃酒吃饭，都有个凑趣儿的，拿他取笑儿。咱们今儿也得了个女清客了。”李纨是个厚道人，倒不理会；凤姐儿却听着是说刘姥姥，便笑道：“咱们今儿就拿他取个笑儿。”二人便如此这般商议。李纨笑劝道：“你们一点好事儿不做！又不是个小孩儿，还这么淘气。仔细老太太说！”鸳鸯笑道：“很不与大奶奶相干，有我呢。”

正说着，只见贾母等来了，各自随便坐下，先有丫鬟挨人递了茶，大家吃毕，凤姐手里拿着西洋布手巾，裹着一把乌木三镶银箸，按席摆下。贾母因说：“把那一张小楠木桌子抬过来，让刘亲家挨着我这边坐。”众人听说，忙抬过来。凤姐一面递眼色与鸳鸯，鸳鸯便忙拉刘姥姥出去，悄悄的嘱咐了刘姥姥一席话，又说：“这是我们家的规矩，要错了，我们就笑话呢。”

调停已毕，然后归坐。薛姨妈是吃过饭来的，不吃了，只坐在一边吃茶。贾母带着宝玉、湘云、黛玉、宝钗一桌，王夫人带着迎春姐妹三人一桌，刘姥姥挨着贾母一桌。贾母素日吃饭，皆有小丫鬟在旁边拿着漱盂、麈尾、巾帕之物，如今鸳鸯是不当这差的了，今日偏接过麈尾来拂着。丫鬟们知他要捉弄刘姥姥，便躲开让他。鸳鸯一面侍立，一面递眼色。刘姥姥道：“姑娘放心。

那刘姥姥入了坐，拿起箸来，沉甸甸的不伏手，——原是凤姐和鸳鸯商议定了，单拿了一双老年四楞象牙镶金的筷子给刘姥姥。刘姥姥见了，说道：“这个叉巴子，比我们那里的铁锨还沉，那里拿的动他？”说的众人都笑起来。只见一个媳妇端了一个盒子站在当地，一个丫鬟上来揭去盒盖，里面盛着两碗菜，李纨端了一碗放在贾母桌上，凤姐偏拣了一碗鸽子蛋放在刘姥姥桌上。

贾母这边说声“请”，刘姥姥便站起身来，高声说道：“老刘，老刘，食量大如牛：吃个老母猪，不抬头！”说完，却鼓着腮帮子，两眼直视，一声不语。众人先还发怔，后来一想，上上下下都一齐哈哈大笑起来。湘云掌不住，一口茶都喷出来。黛玉笑岔了气，伏着桌子只叫“嗳哟！”宝玉滚到贾母怀里，贾母笑的搂着叫“心肝”，王夫人笑的用手指着凤姐儿，却说不出话来。薛姨妈也掌不住，口里的茶喷了探春一裙子。探春的茶碗都合在迎春身上。惜春离了坐位，拉着他奶母，叫“揉揉肠子”。地下无一个不弯腰屈背，也有躲出去蹲着笑去的，也有忍着笑上来替他姐妹换衣裳的。独有凤姐鸳鸯二人掌着，还只管让刘姥姥。

刘姥姥拿起箸来，只觉不听使，又道：“这里的鸡儿也俊，下的这蛋也小巧，怪俊的。我且得一个儿！”众人方住了笑，听见这话，又笑起来。贾母笑的眼泪出来，只忍不住；琥珀在后捶着。贾母笑道：“这定是凤丫头促狭鬼儿闹的！快别信他的话了。”

那刘姥姥正夸鸡蛋小巧，凤姐儿笑道：“一两银子一个呢！你快尝尝罢，冷了就不好吃了。”刘姥姥便伸筷子要夹，那里夹的起来？满碗里闹了一阵，好容易撮起一个来，才伸着脖子要吃，偏又滑下来，滚在地下。忙放下筷子，要亲自去拣，早有地下的人拣出去了。刘姥姥叹道：“一两银子也没听见个响声儿就没了！”

众人已没心吃饭，都看着他取笑。贾母又说：“谁这会子又把那个筷子拿出来了，又不请客摆大筵席！都是凤丫头支使的！还不换了呢。”地下的人原不曾预备这牙箸，本是凤姐和鸳鸯拿了来的，听如此说，忙收过去了，也照样换上一双乌木镶银的。刘姥姥道：“去了金的，又是银的，到底不及俺们那个伏手。”凤姐儿道：“菜里要有毒，这银子下去了就试的出来。”刘姥姥道：“这个菜里有毒，我们那些都成了砒霜了！那怕毒死了，也要吃尽了。”贾母见他如此有趣，吃的又香甜，把自己的菜也都端过来给他吃。又命一个老嬷嬷来，将各样的菜给板儿夹在碗上。

一时吃毕，贾母等都往探春卧室中去闲话，这里收拾残桌，又放了一桌。刘姥姥看着李纨与凤姐儿对坐着吃饭，叹道：“别的罢了，我只爱你们家这行事！怪道说，‘礼出大家’。”凤姐儿忙笑道：“你可别多心，才刚不过大家取乐儿。”一言未了，鸳鸯也进来笑道：“姥姥别恼，我给你老人家赔个不是儿罢。”刘姥姥忙笑道：“姑娘说那里的话？咱们哄着老太太开个心儿，有什么恼的！你先嘱咐我，我就明白了，不过大家取笑儿。我要恼，也就不说了。”鸳鸯便骂人：“为什么不倒茶给姥姥吃！”刘姥姥忙道：“才刚那个嫂子倒了茶来，我吃过了，姑娘也该用饭了。”凤姐儿便拉鸳鸯坐下道：“你和我们吃罢，省了回来又闹。”鸳鸯便坐下了，婆子们添上碗箸来，三人吃毕。
中秋呈元长 其一
赵鼎（宋代）

江上中秋月，天边白发翁。一轮还自满，千里共谁同。

扰扰干戈后，栖栖羁旅中。持杯那复问，一釂百分空。
罗浮寄公储子洪二兄四首
刘克庄（宋代）

别来怪雨挟颠风，想见江头恼此翁。
湖海元龙身九尺，可怜蟠屈叶舟中。
若见子期烦问讯，二诗真可续坡仙。
捷材渠似杂弦箭，涩思侬如上水船。
汴河亭
许浑（唐代）

广陵花盛帝东游，先劈昆仑一派流。
百二禁兵辞象阙，三千宫女下龙舟。
凝云鼓震星辰动，拂浪旗开日月浮。
四海义师归有道，迷楼还似景阳楼。
无题三首
陈造（宋代）

酒鸱车后无何饮，易卷床头脱复看。
岂谓浮生须此具，世纷方解不相干。
行甫载酒为别
韩淲（宋代）

霜天出晴日，山外看烟霏。长松覆兰若，酌我何当归。

人情令飘洒，世路徒依违。景旷诗自成，一觞还屡挥。
题画 其八
庄昶（明代）

老眼江山处处新，雪中天地更精神。人间岂识尧夫意，未有深冬未有春。
次韵刘廷佐
史浩（宋代）

道林袖里出清新，珠玉离离光照邻。知是谪仙寻丽句，寄来真隐是陈人。

几年卜筑成三径，今日声名重万钧。汀草岸花增意气，从兹日月是青春。
和程泰之阁学咏雪十二题·挂雪
袁说友（宋代）

一庭冰柱初融湿，满阵飞沙又压檐。
夺得琼花消息早，扬州十进而上珠帘。
题秦昌龄写真
鱼肉和尚（宋代）

动著万丈悬崖，不动当处沉埋。
弥勒八万楼阁，击著处处门开。
会得紫罗帐里事，不妨行处作徘徊。
蒋莲店有书柳子厚寄吴武陵琴诗三读敬哦五言
杨万里（宋代）

秋晴得凉行，壁阅遇佳读。
巳咽犹余滋，将烬忽剩馥。
语妙古未多，听难今良独。
追诵惜去眼，信步遑拟足。
惊心一鸟鸣，隔溪两峰绿。
题金州西园九首 垣竹
姚合（唐代）

种竹爱庭际，亦以资玩赏。穷秋雨萧条，但见墙垣长。

宣尼高数仞，固应非土壤。
谢刘提干墨竹见遗二首
陈造（宋代）

王孙笔自徐州派，戏为诗翁写渭川。
眼底疏枝欹密叶，静含寒雨暝苍烟。
寓吴门十首
陈造（宋代）

向来勇策著书勋，一刻曾将白璧论。
老去光阴都不惜，静看乌兔役朝昏。
病起十首
刘克庄（宋代）

未纵心年乞退休，年垂八十更何求。
相方好事下白屋，帝岂无人记玉楼。
绶未必为翁子福，扇安能障彦回羞。
吾诗绝似渊明诔，莫遣他人弄笔头。
家帝有庙其巫每岁旦必鸣角作法以觞其神邻里
郑刚中（宋代）

村巫吹角天将晓，里巷拜年争欲早。
我惊节物懒下床，眼看屠欲心恅愺。
未能免俗出门去，礼数乖烦无所考。
春风堂堂不顾人，自向池塘绿春草。
谁知此发不坚牢，一回如此一回老。
至吉州第八十
文天祥（宋代）

挂颿远色外，缅邈怀旧丘。
江水风萧萧，乌啼满城头。
和李令放税
张耒（宋代）

晚田既废麦初耕，冠盖侵星独出城。
但见饥寒号岁晚，不闻箫鼓赛秋成。
仓无农父千斯庆，税比周人什一轻。
抚字从来须守令，莫辜圣世念疲氓。
丁香花
许邦才（明代）

苏小西陵踏月回，香车白马引郎来。
当年剩绾同心结，此日春风为剪开。
送闻兄持钵
释道生（宋代）

闻声悟道乌投笼，只麽无闻道未充。
和剑拂开悭悋穴，全身辊入是非丛。
脚头脚尾无虚弁，山北山南有路通。
一笑归来能事毕，真金百炼见全功。
道中梨花
黄儒炳（明代）

驿路梨花发，丛丛盛莫当。轻车斜度影，疏幌暗浮香。

标格依梅绽，芳菲斗雪妆。探春频借汝，底事马蹄忙。
述怀
陈藻（宋代）

病身四十未妻孥，墟墓那堪两世孤。
黄卷安贫无陋。[下缺]
别何复初教授
黎廷瑞（宋代）

貂裘日以敝，沧海理归舟。
恋友那忍别，思亲讵敢留。
岂无还家乐，而怀索居忧。
北风吹大江，江水日夜流。
吾道莽何之，天运良悠悠。
安得两黄鹄，与子仍丹丘。
春日杂诗六首
张耒（宋代）

东风入我园，落落如急霰。
感之复携酒，抚树为三叹。
离离墙间草，满地不可践。
阴阳本无情，荣谢欲谁怨。
过马十娘墓 其一
马如玉（明代）

南国容华谢，西陵松柏蕃。妍媸终有尽，修短复何言。

舞态翔归鹤，歌声哽夜猿。伤情同伴女，时一吊高原。
和周公予游春用前韵
王庭圭（宋代）

晓堤春浪拍江城，出郭试寻堤上坰。云脚忽从平地起，柳梢先入半天青。

村深渐觉人烟好，地僻苦无车马经。日暮归来微雨歇，酒醒客去月当庭。
宫词·新样梳妆巧
赵佶（宋代）

新样梳妆巧画眉，窄衣纤体最相宜；
一时趋向多情远，小阁幽窗静弈棋。
新岁书怀四首
戴复古（宋代）

七十九岁叟，时吟感寓诗。
年高胡不死，身健欲何为。
细柳绿垂地，小桃红满枝。
春风不到处，枯蔓挂疏篱。
拙诗五十六言赠富乐山海公长老
冯如晦（宋代）

山名富乐冠三巴，佛子今生此出家。
六祖禅宗心顿悟，碧云诗句众争夸。
虎闻讲法驯高座，鸥识忘机立浅沙。
八十余年无俗卢，只应幽会有莲华。
赠李处士长句四韵
杜牧（唐代）

玉函怪牒锁灵篆，紫洞香风吹碧桃。老翁四目牙爪利，

掷火万里精神高。霭霭祥云随步武，累累秋冢叹蓬蒿。

三山朝去应非久，姹女当窗绣羽袍。
人日寄成父
赵蕃（宋代）

人日今年合有诗，还犹成忆近成悲。
试令一问津头柳，早似山中寒食时。
雨夕集世其馆
何景明（明代）

秋风淅淅吹人衣，鸣雨潇潇晚细微。万里宾朋留不数，十年江海愿常违。

高城木叶闻先下，客舍流萤见已稀。为报春来鸿雁侣，塞门霜雪好南归。
依韵和无阳杨令九日羊川乡同小饮之作
黄庶（宋代）

青帘白屋得新醅，坐待村童买果回。
旋撚野花为泛菊，更寻山路作登台。
世途已把灰已死，樽酒聊同笑口开。
多谢晚禽知客意，歌吟来往劝余杯。
迎春即事
张子翼（明代）

露冕寻芳晓出封，淡桃细柳露华秾。人逢岁首春偏富，鸟啭枝华花正浓。

便遗佩刀来买犊，尽令编甲去归农。旬宣近喜民风胜，饱煖讴歌处处逢。
送一万回
释德洪（宋代）

当年随我出西州，到处云山共胜游。那料秦淮烟雨里，倚筇看子上孤舟。
早发建德
赵蕃（宋代）

雨雾连晴雾，山行近水行。
悠悠成小驻，役役又前征。
底处冲烟泊，谁家趁晓耕。
诗材动乡邑，点检欠经营。
送周嘉遇之景陵
王立道（明代）

燕山楚泽共微茫，细雨春帆度汉阳。好向鳣堂理吟卷，竟陵东渚即沧浪。
惠阳辱胡少参成参戎邀游西湖二首 其二
林大春（明代）

本为罗浮隐，先看湖上山。轻风移棹稳，细草湿衣斑。

歌起朝云墓，杯倾明月湾。中流箫鼓急，独送野夫还。
禅人并化主写真求赞
释正觉（宋代）

两眼深秀，双眉下垂。
面目严冷，身心古锥。
云水盘游，寻常梦於行脚；丛林寂默，
三十年之住持。穷河汉於崑崙之椒，
渊源亲到。拈斗杓於混沌之外，
佛祖犹疑。双通不倦，
施设随宜。向道刹尘机用稳，
却嫌石火电光迟。
秋游原上
白居易（唐代）

七月行已半，早凉天气清。清晨起巾栉，徐步出柴荆。

露杖筇竹冷，风襟越蕉轻。闲携弟侄辈，同上秋原行。

新枣未全赤，晚瓜有馀馨。依依田家叟，设此相逢迎。

自我到此村，往来白发生。村中相识久，老幼皆有情。

留连向暮归，树树风蝉声。是时新雨足，禾黍夹道青。

见此令人饱，何必待西成。
借功明位
释正觉（宋代）

蘋末风休夜正央，水天虚碧共秋光。月船不犯东西岸，须信篙人用意良。
白云晚望
戴王言（明代）

杖藜閒上碧峰头，回首孤城一目收。鸾道有花皆夕照，虹桥无树不烟留。

僧归影带前山月，雁落声衔远浦秋。何处暮云栖不住，飞飞犹尚向罗浮。
张孝基仁爱
方勺（宋代）

许昌士人张孝基，娶同里富人女。富人惟一子，不肖，斥逐去。富人病且死，尽以家财付孝基。孝基与治后事如礼。久之，其子丐于途，孝基见之，恻然谓曰：“汝能灌园乎？”答曰：“如得灌园以就食，何幸！”孝基使灌园。其子稍自力，孝基怪之，复谓曰：“汝能管库乎？”答曰：“得灌园，已出望外，况管库乎？又何幸也。”孝基使管库。其子颇驯谨，无他过。孝基徐察之，知其能自新，遂以其父所委财产归之。
过铁山铺寄交代吴龙图
赵抃（宋代）

暂留山驿又晨兴，西望旌麾想旧朋。三院华簪曾对直，两川兵印复交承。

年光头鬓华如雪，世态心情冷似冰。境上凭诗驰远意，青泥寒晓入云登。
放言
王禹偁（宋代）

贤人虽学心无闷，君子须知道自消。
德似仲尼悲凤鸟，圣如姬旦赋鸱鴞。
看松好待严霜降，试玉宜将烈火烧。
青女祝融如不党，愿分金石与山苗。
旅次
释绍嵩（宋代）

树势分孤垒，江流复旧痕。
断桥斜取路，小径曲通村。
山叠云霞际，林垂橘柚繁。
个中有佳句，欲就已忘言。
次韵李士举丈感春
王灼（宋代）

四时平分春大好，春虽强半未甘老。
轻车矮马恣搜寻，始信天工为春巧。
中园层层乱风花，长路青青被烟草。
讵知阳熙变阴惨，顿令光事成忧悄。
儿曹浪语甜如蜜，欲观俘囚数军实。
貔貅万屯移蜀塞，胡人喜躍秦人泣。
孤坐唯防酒盏空，馀塞颇觉莺声涩。
贪嗜五斗不自谋，几时归作山客。
马诗二十三首·其十三
李贺（唐代）

宝玦谁家子，长闻侠骨香。
堆金买骏骨，将送楚襄王。
对月了残经二首 其二
释智朋（宋代）

心洞明，眼豁开。末后句，绝安排。未曾展卷，明月自来。
十二时颂
释文准（宋代）

日南午，理事相谙更相互。
三门拈向灯笼头，休问他家觅归路。
城隅有一士
杨弘道（元代）

南山一何高，北渚青茫茫。可怜佳丽地，荆棘三十霜。

芟夷营大佳，列肆来群商。倡优日歌舞，鞍马照地光。

城隅有一士，垝垣缭茅堂。习坎失生理，家人知义方。

貌言外卑逊，节行中贞刚。荒凉众所弃，上帝歆其香。
判春
李商隐（唐代）

一桃复一李，井上占年芳。笑处如临镜，窥时不隐墙。

敢言西子短，谁觉宓妃长。珠玉终相类，同名作夜光。
句
吴沆（宋代）

水痕才破腊，云黯似知春。
牡丹
施枢（宋代）

天然贵格镇群芳，细雨丛中试宝妆。
肯与乱红争国色，甘同柔绿挽春光。
玉阑倚困娇无力，金鸭沉烟不敢香。
可惜承恩亭北赋，苦无妙语告君王。
次韵王鲁斋大安古道
倪公武（宋代）

着脚争些子，公私只两歧。
正途元自稳，捷径不胜巘。
见透行须透。心移境亦移。
前人须指点，进步莫迟疑。
次韵王宪中秋不见月
赵抃（宋代）

一城歌管中秋乐，薄暮楼台六幕垂。明月幸无亏损处，浮云应有敛收时。

聊因表海今宵醉，却起钱塘去岁思。有美堂前如白昼，练铺江面镜须眉。
游禁苑陪幸临渭亭遇雪应制
李峤（唐代）

同云接野烟，飞雪暗长天。拂树添梅色，过楼助粉妍。

光含班女扇，韵入楚王弦。六出迎仙藻，千箱答瑞年。
赠鹭鸶
陈襄（宋代）

两个鹭鸶相对立，江边无物蓼花疏。
知君洁白如霜雪，何必临川更羡鱼。
龟堂
陆游（宋代）

莫笑龟堂陋，生涯实有余。
春寒拥重褐，晨饭富藏蔬。
薄技雕虫尔，虚名画饼如。
儿时论语在，敢负此心初。
赠模上人
袁宏道（明代）

头发如霜气如虎，栏杆十路挞生虏。手挈头颅百颗归，不曾半生食官府。

而今老来无气力，县家明文防镰贼。空房夜雨刀瘢寒，儿孙骄呆去不得。
读汉武帝纪
陈羲（清代）

蜚廉桂观郁崔嵬，四面珠悬甲帐开。青鸟不来仙露冷，秋风独上望思台。
题莫郘亭藏文衡山西湖图
郑珍（清代）

山如佛头青，水如僧眼明。软浆画船争弄晴，三竺楼台影东海，画桥花柳通南屏。

昌丰士女堤上行，太平庄构百态精。西湖正恐不到此，图就可胜槃裸情。

待诏作此时，八十又过二，老眼双莹与人异。树头尚著鼠尾皴，缓范迂倪逊工致。

卷尾新诗复亲迹，展向窗晴三绝备。三百年来人代殊，蚕丝烟篆墨未枯。

当时画里寄书舫，供养难忘西子姝。袖归直作桉閒物，公真力大同欧苏。

岂知玻瓈三十里，异时流入天南隅。锦贉绣椷出前守，整洁未经寒具污。

我闻世间所藏明圣湖，钦山十册千载无。暗门古墨久萧瑟，何人更睹争标图。

石翁写尽湖上山，至今散在东西都。孤山卷子好雄逸，旧观记与江门俱。

停云馆主又入石翁室，北董南邢俱不如。二丈之轴落吾眼，宝贵那数千船珠。

吾徒目不辨官库，天遣屏当书画厨。遗缣付与不无意，捲还尔卷掀髯须。

莫五莫五保有斯湖借尔力，不独立马吴山一馋贼。
宫词 其十七
周彦质（宋代）

圣主忧民手诏书，颁宣经月罕尝虚。周旋曲尽斯民瘼，远使观风未必如。
呈罗春信
曾丰（宋代）

受命钟材不已凉，未论道德与文章。
晚谋事事成迂叟，羁迹年年是漫郎。
锐意向前旋磨蚁，灰心求退触藩羊。
车中幸有司南柄，试与迷途指大方。
和太守临清阁一首
韦骧（宋代）

朱阁新前构，峥嵘枕水端。地饶千顷秀，天付四时寒。

波蹙龙鳞千，山斜凤翼攒。晴光照毛发，翠霭夺华丹。

贺老空游鉴，严公浪记滩。轩窗通浩荡，榱桷变彫残。

静极尘机丧，清多饵钓难。来当思洁白，意不在游盘。

气爽如开浚，堤环若刈兰。绘工忧措手，诗将勇濡翰。

远目穷层汉，澄心俯曲栏。鸢鱼皆自得，宇宙始知宽。

神物亨中发，贤侯与众欢。政声喧盛美，隅泣解辛酸。

登览临春昼，雍容兀醉冠。千龄幸臣宋，五裤正歌潘。

环佩锵芳席，旌麾揭画竿。笳箫音嘒嘒，貔虎势桓桓。

俗乐芹争采，宾归铗不弹。落成今日事，遗爱永江干。
东林庵
荣汝楫（清代）

东林名胜夙神驰，院外僧庵庵外祠。剩有箭河环一水，更无乔外翳千枝。

大儒高衲成同传，幽草闲门动远思。惆怅风流王学士，寒宵谁续咏梅诗。
大禘圜丘及北郊歌辞十三首 其三 昭夏乐
佚名（隋代）

刚柔凤位，惟皇配之。言肃其礼，念畅在兹。饰牲举兽，载歌且舞。

既设伊腯，致精灵府。物色惟典，斋沐加恭。宗族咸暨，罔不率从。
山中赠别田拒山宪副 其二
朱浙（明代）

露洗青天百尺台，山灵预报使君来。入门怪我头颅变，见面令君心眼开。

草径谁当知仲蔚，鹅湖正自想东莱。海天佳处行须遍，且尽明年二月回。
送陈子真 其二
黄裳（宋代）

拙翁甘与外台廉，只此劳生想自占。人我是非双累重，古今荣辱一尘纤。

便游泽国寻鲈市，忽落仙帆傍酒帘。案上簿书看得未，养真当有智随恬。
乡饮酒唱和诗
张肃（魏晋）

位分南北与东西，旷典才修俗顿移。
乐合鸾皇下庭宇，觯扬虎蜼伏樽彝。
头颅如许堪殊席，筋力无多奈缛仪。
敢昧邦君明德意，后知方遣负先知。
念奴娇
刘辰翁（宋代）

洞房停烛，似新岁，数到上元时节。一盏屠苏千岁酒，添得新人节列。昨日迎长，今朝献寿，尝团团佳月。永和春好，用之不竭嘉客。
见说海上归来，有如瓜大枣，无人分得。六十二三刘梦得，输与香山乐色。菱谷二绡，杨枝春草，歌舞琵琶笛。只愁元日，玉龙催上金驿。
信笔
韩偓（唐代）

春风狂似虎，春浪白于鹅。柳密藏烟易，松长见日多。

石崖采芝叟，乡俗摘茶歌。道在无伊郁，天将奈尔何。
叠嶂寒溪砚屏
喻良能（宋代）

叠嶂千重秀，寒溪十里清。
渔舟朝欸乃，樵斧昼敲铿。
窈窕疑身到，幽奇讶笔精。
萧斋凝睇久，坐觉世情轻。
答廷评宗说遗冰
梅尧臣（宋代）

仲夏遘馀闰，屋室如炊蒸。孰云穷处者，言赠太官冰。

时靡有暍死，实亦赖友朋。定能凉一席，既已却青蝇。

吾心久自信，饮已不以矜。
乙丑元旦避兵祸于山庄作四首 其一
徐骘民（清代）

轰轰枪炮起西城，不似寻常爆竹声。岁首无端天降祸，乱离谁不胆心惊。
次韵五诗·山行野老问年
楼钥（宋代）

田夫笑把褐衣牵，争问壶中别有天。
齿发虽衰浑未觉，精神愈有果何缘。
公言已老偶能尔，我本无心只自然。
再祷百分才及一，定应椿寿八千年。
莆田杂诗二十首 其十八
刘弇（宋代）

荔子绡囊搐，蕉花玉糁骈。紫髯牵腰袅，绀■走婵娟。

萧寺千家幕，兰盆七月天。壶公仙日月，乞汝送流年。
少蕴内翰示和朱氏新治涧泉之什依韵和两绝 其二
葛胜仲（宋代）

北门学士居新卜，南海使君家在中。更有娇云兼健水，吾邦从此冠玲珑。
舟中见新月伯崇择之二友皆已醉卧以此戏之
朱熹（宋代）

舟中见新月，烟浪不胜寒。与问醉眠客，岂知行路难。

残阳犹水面，孤雁更云端。篷底今宵意，天边芳岁阑。
秋暮与诸文士集宿姚端公所居
无可（唐代）

宵清月复圆，共集侍臣筵。独寡区中学，空论树下禅。

风多秋晚竹，云尽夜深天。此会东西去，堪愁又隔年。
临浦秋夜
林希逸（宋代）

野噪寒枝鹊，村归古寺僧。傍阶闻落叶，隔岸数残灯。

月退频移席，潮高尚倚藤。江虚群籁息，人语近渔罾。
瑞鹤仙（栽梅）
吕胜己（宋代）

南州春又到。向腊尽冬残，冰姑先报。芳心爱春早。露生香馥馥，靓妆皎皎。诗人最巧。道竹外、斜枝更好。旋移根引水，浇培松竹，凑成三妙。

回首。当年客里，荆棘途中，幸陪欢笑。闲愁似扫。记风雪、关山道。待飘花结子，和羹煮酒，还我山居送老。那青红、浪蕊浮花，尽锄去了。
腊梅二首
戴复古（宋代）

天寒好风日，清香透窗纱。
谁知蜜脾底，有此返魂花。